জাতীয় রাজস্ব বোর্ডের (এনবিআর) চেয়ারম্যান মোশাররফ হোসেন ভূঁইয়া বলেছেন, 'জোর করে কারও কাছ থেকে কর আদায় করা হবে না। কারণ কঠোরতা অবলম্বন করলে দেশের অর্থনীতি, ব্যবসা-বাণিজ্য বাধাগ্রস্ত হবে। এনবিআর কারও প্রতিপক্ষ নয়, বরং বন্ধু।' তিনি আরও বলেন, 'হৃদ্যতাপূর্ণ পরিবেশে ন্যায্যতার ভিত্তিতে রাজস্ব আহরণ করা হবে।' দায়িত্ব নেওয়ার পর গতকাল সেগুনবাগিচায় এনবিআর সম্মেলন কক্ষে কর্মকর্তাদের সঙ্গে বৈঠকে এসব কথা বলেন তিনি। ব্যবসায়ীদের আশ্বস্ত করে মোশাররফ হোসেন বলেন, 'এমন কিছু পদক্ষেপ নেওয়া হবে না, যাতে দেশের অর্থনীতি ও বিনিয়োগ ক্ষতিগ্রস্ত হয়।' তিনি বিশ্বাস করেন, অর্থনৈতিক কর্মকাণ্ড যত বেশি গতিশীল হবে, রাজস্ব আহরণ তত বাড়বে।